  Анжелика Тихонова корреспондент Толшор шулдыръяськонъёс азьын Тол Бабай нырысетӥ каналлэн ӧтемезъя кузьымъёсын «Поле чудес» передачае мыноз. 28-тӥ шуркынмонэ иворъёсъя «Удмуртия» агентстволы со сярысь вераз лулчеберетъя но туризмъя «Усадьба Тол Бабая» центрлэн кивалтӥсез Денис Пчелин. «Юромо Выль арлы сӥзем выпуске пыриськыны быдэс Россиысь укмыс выжыкыл геройёс ӧтемын. Али ми малпаськиськом, кыӵе кузьымъёс нуом. Соос Удмуртиез возьматозы. Вуоно арняе малпанмес юнматом ни», — вераз усадьбаен кивалтӥсь. Передачаез гожтон Выль арозь кык арнялы азьвыл ортчоз, нош ӵапак соку Удмуртиысь выжыкыл геройлэн тужгес кысык вакытэз. 10-тӥ толсуре со Великий Устюгысь Дед Морозэз куное возьма, собере Россиысь пӧртэм улосвылъёсысь пиналъёс вуылыны кутскозы. Озьы ке но, Денис Пчелин оскытэ, нырысетӥ каналлэн малпамтэ шорысь ӧтёнэз шулдыръяськон пумиськонъёсты уз пожа. «Мадькылъя Тол Бабай татын ик луоз, озьы ик куноосты пумиталом», — валэктӥз со. Москваын Тол Бабай огназ уз луы, соин ӵош мыноз юрттӥсез — Лымыныл. Тегъёс: Лулчеберет Москва Шаркан Удмуртия ТолБабай  